Conferința dedicată Zilei Internaționale a Microorganismelor #ZIM2024, ajunsă la a IV-a ediție, organizată la Facultatea de Biologie a UB pe 19 septembrie 2024

Joi, 19 septembrie 2024, Facultatea de Biologie a Universității din București găzduiește a IV-a ediție a Conferinței dedicate Zilei Internaționale a Microorganismelor (ZIM). Evenimentul se va desfășura la Platforma de Cercetare în Biologie și Ecologie Sistemică (PCBE) din cadrul Facultății de Biologie a Universității din București (Splaiul Independenței, nr. 91-95), în intervalul orar 10:00 – 18:00.
Conferința ZIM2024 este organizată de Institutul de Cercetare al Universității din București (ICUB), Fundația MOZA, Institutul Național de Cercetare și Dezvoltare în Științe Biologice, București (INCDSB) și Academia Română și va include și două Bio și Eco–workshop-uri, ajunse la a II-a ediție, intitulate „Microbiom și cancer”, respectiv „Fantastic Fungi”.
În mod special, ediția de anul acesta îi are ca invitați speciali pe trei importanți profesori și cercetători de la universități internaționale:
	Gabriela N. Tenea, de la Universidad Tecnica del Norte (Ecuador), care va susține prezentarea Bacterial metabolites: toward “old enemies” for food safety and security. Informații suplimentare pot fi accesate aici.
	Ahmed M. Abdel-Azeem, de la Suez Canal University (Egipt), care va susține două prelegeri: 1. Fungi in Egypt: A galaxy to discover și 2. Isolation, recording, bioprospecting and conservation of Fungi. Mai multe detalii sunt disponibile aici.
	Yoshihiro Ohmiya, profesor și cercetător la mai multe instituții din Japonia, care va prezenta lucrarea Basic science of bioluminiscence organisms: from firefly to marine organisms. Informații suplimentare pot fi accesate aici.
Persoanele interesate de participarea la această conferință se pot înscrie până luni, 16 septembrie 2024, în cadrul uneia dintre cele cinci secțiuni tematice: 1. Biologie medicală; 2. Ecologie; 3. Biotehnologii; 4. Patrimoniul cultural; 5. Varia.
Înscrierea, fără taxă de participare, la ediția din anul 2024 a Conferinței dedicate Zilei Internaționale a Microorganismelor (ROZIM) se face prin transmiterea unui mesaj, în care să se menționeze: titlul, autorul/ autorii prezentării și afilierea în limba engleză și română, la adresa de e-mail: maria-iasmina.moza@bio.unibuc.ro (cu subiectul ZIM24). Un template pentru prezentări și alte materiale ale conferinței sunt disponibile aici.